招竹元珍賞江洲新茶
作者：孔武仲
朝代：宋

paragraphs: 我生世味薄，所好唯真茶。
江南隔浮雲，廬岳望苦賖。
煎烹逐風土，白水和脂麻。
有客自遠至，開緘得新芽。
乍見真邂逅，失喜成讙譁。
掬視未及飲，清香破昏邪。
堂堂京邑雄，萬貨來天涯。
念此至靈草，﨑嶇亦隨車。
小磨元自攜，瑩白無纎瑕。
玉塵漸委積，鷹嘴猶交加。
汲泉方汙埃，上以密葉遮。
蟹眼已鳴沸，君來何晚耶。
相呼共一啜，如到神仙家。
煩襟得浣濯，兩目袪昏花。
閒居無他樂，頼有此趣佳。
煌煌金張門，酒肉爭豪奢。
冷淡不輒飲，千金賞箏琶。
一醒又五斗，顔角如烘霞。
蔗漿爽肺肝，金椀嗽齒牙。
坐覘吾曹癖，往往笑以嗟。
人生樂不同，未用相矜夸。
吟罷腹饑吼，空庭噪昏鴉。